

REPUBLIKA HRVATSKA

VARAŽDINSKA ŽUPANIJA

OPĆINA KLENOVNIK

**OPĆINSKO VIJEĆE**

KLASA: 410-01/23-01/4

URBROJ: 2186-15-03-23-01 **-NACRT ODLUKE-**

Klenovnik, \_\_\_\_\_\_\_\_\_\_ 2023.

Na temelju članka 19.a Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22 i 114/23) te članka 28. Statuta Općine Klenovnik ( „Službeni vjesnik Varaždinske županije“ broj 22/21), Općinsko vijeće Općine Klenovnik na \_\_\_\_\_\_. sjednici održanoj dana \_\_\_\_\_\_\_\_ 2023. godine donosi,

**ODLUKU**

**o visini poreznih stopa godišnjeg poreza na dohodak na području Općine Klenovnik**

**Članak 1.**

Ovom Odlukom utvrđuje se visina poreznih stopa godišnjeg poreza na dohodak za porezne obveznike na području Općine Klenovnik.

**Članak 2**.

Porezne stope iz članka 1. ove Odluke utvrđuju se kako slijedi:

* niža porezna stopa 22 %,
* viša porezna stopa 30 %.

**Članak 3.**

Ova Odluka objavit će se u „Narodnim novinama“ i „Službenom vjesniku Varaždinske županije“, a stupa na snagu 1. siječnja 2024. godine.

**PREDSJEDNICA OPĆINSKOG VIJEĆA**

 Sanja Kolenko

**OBRAZLOŽENJE**

**Nacrta prijedloga Odluke o visini poreznih stopa godišnjeg poreza na dohodak na području Općine Klenovnik**

Zakonom o izmjenama i dopuni Zakona o lokalnim porezima („Narodne novine“ broj 114/23), kojeg je Hrvatski sabor donio 28. rujna 2023. godine, ukinut je prirez porezu na dohodak kao jedan od poreza koje su, temeljem dosadašnjih odredbi Zakona o lokalnim porezima („Narodne novine“ broj 115/16, 101/17 i 114/22) mogle uvesti jedinice lokalne samouprave (gradovi i općine). Istoga dana donesen je i Zakon o izmjenama i dopunama Zakona o porezu na dohodak („Narodne novine“ broj 114/23), kojim su, pored ostalog, slijedom navedenog ukidanja prireza porezu na dohodak ukinute i odredbe dosadašnjeg Zakona o porezu na dohodak („Narodne novine“ broj 115/16, 106/18, 121/19, 32/20, 138/20 i 151/22), kojima je bilo propisano da se porez na dohodak uvećava za iznos prireza porezu na dohodak.

Prirez porezu na dohodak je vrijednosno značajan izvor prihoda jedinica lokalne samouprave, pri čemu su, sukladno dosadašnjim propisima jedinice lokalne samouprave odnosno gradovi i općine mogli samostalno odlučivati o njegovu uvođenju, kao i o visini stope prireza porezu na dohodak unutar zakonom propisanog raspona.

U tom smislu je, sukladno dosadašnjim zakonskim odredbama, još uvijek važećom Odlukom o općinskim porezima Općine Klenovnik („Narodne novine„ broj 69/23 i „Službeni vjesnik Varaždinske županije“ broj 50/23), kao jedan od općinskih poreza utvrđen upravo prirez porezu na dohodak, s propisanom stopom od 7%. S obzirom na ukidanje prireza porezu na dohodak i citiranu Odluku o općinskim porezima Općine Klenovnik biti će također potrebno odgovarajuće uskladiti s navedenim zakonskih izmjenama.

Kako bi se jedinicama lokalne samouprave nadoknadio značajan gubitak prihoda uslijed ukidanja prireza porezu na dohodak, odredbama izmijenjenog Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22 i 114/23) – dalje: Zakon, gradovima i općinama omogućeno je da svojim odlukama samostalno upravljaju visinom stopa poreza na dohodak odnosno da propišu visinu stope ovoga poreza u Zakonom utvrđenim granicama za godišnje dohotke (dohodak od nesamostalnog rada, samostalne djelatnosti i drugi dohodak koji se ne smatra konačnim), a u svrhu postizanja ciljane visine prihoda potrebnih za nesmetano provođenje i ostvarivanje propisima utvrđenih poslova i zadataka jedinica lokalne samouprave.

Potrebno je napomenuti da su navedene zakonske izmjene donesene radi povećanja fiskalne autonomije jedinica lokalne samouprave u poreznim prihodima, kakvu ima većina zemalja u svijetu, pri čemu će lokalne jedinice moći samostalno, svojim odlukama, upravljati visinom poreznih stopa za godišnje dohotke koje ostvaruju fizičke osobe, a što je u skladu s Europskom poveljom o lokalnoj samoupravi. Naime, prema navedenoj Povelji najmanje dio prihoda lokalnih jedinica mora proizlaziti iz poreza i naknada, stope kojih, u granicama utvrđenim Zakonom, određuju same lokalne jedinice.

Slijedom navedenog, člankom 19. a Zakona propisano je da visine poreznih stopa određuju predstavnička tijela jedinica lokalne samouprave svojom odlukom, pri čemu općine nižu stopu propisuju u granicama od 15% do 22% te višu stopu u granicama od 25% do 33%.

Sukladno odredbi članka 38. stavka 2. navedenog Zakona o izmjenama i dopunama Zakona o porezu na dohodak, jedinice lokalne samouprave, pa tako i Općina Klenovnik, dužne su navedenu odluku o visini poreznih stopa godišnjeg poreza na dohodak donijeti i objaviti do kraja 2023. godine, pri čemu sama odluka stupa na snagu 1. siječnja 2024. godine.

Obzirom na zakonske izmjene poprilično će se smanjiti prihodi od poreza i prireza na dohodak za Općinu Klenovnik.

Pritom je potrebno naglasiti da se radi o značajnom gubitku poreznih prihoda kojima se financira široki spektar potreba građana – od socijalne skrbi, osnovnog školstva, kulture i sporta do komunalnog gospodarstva i prostornog planiranja.

S obzirom na značajan gubitak poreznih prihoda, Zakonom je propisana mogućnost da jedinice lokalne samouprave svojim odlukama propišu visinu poreznih stopa za godišnje dohotke u zakonskim granicama, ovisno o broju stanovnika, a kako bi na taj način zadržale razinu prihoda koja im je potrebna za obavljanje zadaća iz svoje nadležnosti sukladno propisima.

 Sukladno članku 19.a Zakona predstavničko tijelo jedinica lokalne samouprave može svojom odlukom propisati visine poreznih stopa (nižu i višu stopu), raspon kojih je utvrđen ovisno o veličini jedinice lokalne samouprave i koje su, u odnosu na važeće stope poreza na dohodak, uvećane za dosadašnji maksimalno mogući prirez, kako slijedi:

|  |  |  |
| --- | --- | --- |
| Broj stanovnika općine/grada  | Niža stopa poreza na dohodak u granicama  | Viša stopa poreza na dohodak u granicama  |
| Općina  | 15% do 22%  | 25% do 33%  |
| Grad s manje od 30.000 stanovnika  | 15% do 22,4%  | 25% do 33,6%  |
| Grad s više od 30.000 stanovnika  | 15% do 23%  | 25% do 34,5%  |
| Grad Zagreb  | 15% do 23,6%  | 25% do 35,4%  |

Sukladno svemu navedenome, te članku 19.a Zakona, predlaže se da se za porezne obveznike na području Općine Klenovnik donose odluka o visini poreznih stopa godišnjeg poreza na dohodak kojom bi se utvrdila niža stopa poreza na dohodak u visini od

22 % i viša stopa poreza na dohodak u visini od 30 %.